Ispod radara prije koji dan prodali su Končar, a sad su, iako nasmrt posvađani, progurali i druge sporne odluke

Nakon hitne prodaje Končara, Vlada za koji je izglednije da ne postoji nego da još postoji, hitno je izglasala nekoliko desetaka odluka, među kojima i koncesije na istraživanje nafte i plina u kontinentalnoj Hrvatskoj. Ministar Tomislav Panenić sada je ovlašten da potpiše koncesijske ugovore s nigerijskom tvrtkom "Oando PLC", ali i kanadskom tvrtkom Vermilion, točnije, hrvatskom podružnicom Vermilion Zagreb exploration d. o. o.

Riječ je o naftnom biznisu koji se direktno nastavlja na krajnje sporno dodjeljivanje cjelokupne Inine dokumentacije o istraživanjima na Jadranu tijekom desetljeća norveškoj tvrtki Spectrum prije dvije godine. Tada je uslijedilo i sporno sklapanje ugovora mimo zakonom propisanih procedura bez natječaja.

Express je u nekoliko navrata pisao i o tome da je tadašnje ministarstvo Ivana Vrdoljaka Spectrumu dalo na korištenje i dokumentaciju o istraživanjima Ine i na kopnu, što se nazivalo i izdajom nacionalnih interesa. A sporna je i najnovija dodjela koncesija u režiji vlade Tihomira Oreškovića, Tomislava Karamarka i Bože Petrova, odnosno koalicije HDZ-a i Mosta.

Sam HDZ u travnju 2015. podnio je u Saboru Interpelaciju o radu Vlade u kojoj je ustvrdio da se apsolutno nikakvi slični ugovori ne smiju sklapati tako dugo dok ne postoji nacionalna rudarska strategija. Sada, međutim, i Tihomir Orešković i njegovi na smrt posvađani partneri iz HDZ-a i Mosta u trenucima kad traže ostavke jedni drugima i bore se na politički život i smrt, jednoglasno su donijeli odluku o dodjeli koncesija.

Express je za mišljenje pitao i Mirelu Holy. - Sporno mi je već to što su svi rokovi da dodjelu tih koncesija već odavno prošli – odgovorila nam je i dodala da bi za dodjelu koncesija morala biti ponovljena procedura od raspisivanja natječaja nadalje.

Vlada je na današnjoj sjednici donijela odluku i o dopuštanju građenja kampova i golf igrališta na području šuma pod određenim uvjetima.

Na temu najnovijih dodjela koncesija za istraživanje ugljikovodika Zelena akcija objavila je priopćenje u kojem navodi da je apsolutno neprihvatljivo da bilo kakve odluke vezane uz poslove s naftom donosi vlada u kojoj se nalazi Tomislav Karamarko, potpredsjednik optužen za sukob interesa u aferi "Konzultantica" koja se vrti upravo oko nafte, točnije, poslovanja Ane Karamarko s tvrtkom MOL.